KIRJALLINEN KYSYMYS E-0277/02

esittäjä(t): Charles Tannock (PPE-DE) komissiolle

(8. helmikuuta 2002)

Aihe: Poliittinen sorto Azerbaidanissa

Katsooko komissio, että poliittinen sorto on lisääntymässä Azerbaidanissa, ja mitä toimia se toteuttaa parantaakseen tilannetta?

Onko komissiolla mitään erityisiä tietoja Azerbaidanin Demokraattisen puolueen johtajan Rasul Goulievin ja hänen perheensä jäsenten vangitsemisesta sekä Yagub Abbasovin, sanomalehti Ulusin perustajan, pidätyksestä tai siitä, kohdellaanko poliittisia vankeja Azerbaidanissa yleensä raa'asti heidän vangittuna olonsa aikana?

Lopuksi kysyn: Minkätasoista apua Euroopan unioni tarjoaa Azerbaidanille? Millä tavoin EU on pyrkinyt vakuuttamaan Azerbaidanin hallituksen siitä, että ilmaisuvapauden ja oikeusvaltion kunnioittaminen luovat huomattavasti todennäköisemmin poliittista vakautta ja vaurautta pitkällä aikavälillä kuin raaka poliittinen sorto?

Chris Pattenin komission puolesta antama vastaus

(25. helmikuuta 2002)

Komissio seuraa Rasul Goulievin (Quliev) tapausta, ja komissiolla on tietoja, joiden mukaan hän ei olisi vankilassa vaan vapaana Yhdysvalloissa. Azerbaidanin hallitus pitää kiinni kannastaan, että hän on syyllistynyt kavallukseen ollessaan vastuussa valtionyrityksistä.

Komissiolla ei ole puolueettomia tietoja Rasul Goulievin perheenjäsenten kohtelusta, eikä sillä ole tarkkoja tietoja vankien kohtelusta pidätyksen aikana.

Punaisen Ristin kansainvälinen komitea pääsi Azerbaidanin hallituksen kanssa sopimukseen vankilavierailusta vuonna 2001, ja järjestön kertomukset ovat saatavilla sen www-sivuilla(1). Samanaikaisesti Human Rights Watch- ja Amnesty International -järjestöt raportoivat vankien kohtelusta Azerbaidanissa.

Vuosina 19922002 yhteisö on avustanut Azerbaidania 370 miljoonalla eurolla. Tacis-ohjelman teknistä apua on annettu 86,5 miljoonaa euroa, elintarvikeapua 65 miljoonaa euroa, humanitaarista apua (ECHO) 92 miljoonaa euroa, konfliktin jälkitilanteessa annettavaa jälleenrakennusapua 19 miljoonaa euroa, apua elintarviketurvassa 77 miljoonaa euroa sekä poikkeuksellista rahoitusapua 30 miljoonaa euroa.

Kumppanuus- ja yhteystyösopimuksen määräysten puitteissa unioni käy säännöllisesti kattavaa poliittista ja taloudellista vuoropuhelua Azerbaidanin kanssa. Lehdistövapauteen ja vankien tuomitsemiseen liittyvistä kysymyksistä keskusteltiin yksityiskohtaisesti yhteistyöneuvostossa lokakuussa 2001. Unioni on johdonmukaisesti tuonut esille, että oikeusvaltion ja sananvapauden kunnioittaminen on oleellisen tärkeää rakennettaessa pitkän aikavälin poliittista vakautta Azerbaidanissa ja koko eteläisen Kaukasuksen alueella.

Unionin ja Azerbaidanin kumppanuus- ja yhteistyösopimuksen mukaisesti parlamentilla on myös parlamentaarinen yhteistyövaliokunta, jossa on mahdollisuus keskustella kaikista poliittisista ja taloudellisista kysymyksistä.

Tiedotusvälineitä koskevaan lakiin tehdyt muutokset osoittavat, että Azerbaidanin hallitus on ryhtynyt toimiin parantaakseen lainsäädännöllistä ympäristöä.

On syytä huomauttaa, että ihmisoikeuksiin ja demokratiaan liittyviä kysymyksiä käsiteltiin myös Euroopan neuvoston puitteissa, johon Azerbaidan liittyi vuonna 2001.

(1) http://www.icrc.org/eng.